Wild Mountain Thyme

Wild Mountain Thyme er en amerikansk spillefilm fra 2020. Filmen er regissert av John Patrick Shanley, som også har skrevet manus på grunnlag av sitt eget skuespill Outside Mullingar. Hovedrollene spilles av Emily Blunt, Jamie Dornan, Jon Hamm, Dearbhla Molloy og Christopher Walken. Filmen hadde verdenspremiere den 11. desember 2020.

Synopsis 
Filmen handler om konfliktene som oppstår i en irsk familie i det familiens overhode truer med å overlate familiegården til en amerikansk nevø i stedet for til sin egen sønn.

Rollebesetning 

 Emily Blunt – Rosemary Muldoon
 Abigail Coburn – Rosemary Muldoon som barn
 Jamie Dornan – Anthony Reilly
 Darragh O'Kane – Anthony Reilly som barn
 Jon Hamm – Adam Kelly
 Christopher Walken – Tony Reilly
 Dearbhla Molloy – Aoife Muldoon
 Danielle Ryan – Maeve

Om innspillingen 
I mai 2019 offentliggjorde produksjonsselskapet at John Patrick Shanley skulle filmatisere sitt eget skuespill Outside Mullingar, med Jamie Dornan og Holliday Grainger i hovedrollene. I august samme år ble det kjent at Emily Blunt, Jon Hamm, Christopher Walken og Dearbhla Molloy skulle medvirke i filmen, og at Blunt skulle overta hovedrollen som opprinnelig var gitt til Grainger, samt at Molloy skulle spille samme rolle på film som hun hadde da stykket ble oppført på teateret.

Den 30. september 2019 startet innspillingen i Crossmolina i County Mayo i Irland. Senere ble skuespillere og resten av filmteamet flyttet til den lille byen Ballina i County Mayo; innspillingen pågikk i fem uker.

Lansering 
Filmen hadde USA-premiere den 11. desember 2020. Traileren fra filmen var tilgjengelig på YouTube fra 10. november 2020, noe som førte til anklager om at skuespillerne ikke snakket med autentiske irske aksenter og fremstilte stereotyper i stedet for troverdige irske rollefigurer. Regissør Shanley imøtegikk kritikken ved å si at ingen ville forstått noen av replikkene dersom rollefigurene hadde snakket slik som hans egne familiemedlemmer snakker, og at "for å nå ut til et globalt publikum er man nødt til å lempe på den irske aksenten".

Filmen utgis på DVD den 2. februar 2021.

Anmeldelser 
På nettsiden Rotten Tomatoes har 26 % av 95 anmeldere gitt filmen god tilbakemelding; totalt har filmen scoret 4.9 poeng av 10 mulige per 31. desember 2020. Konklusjonen på Rotten Tomatoes lyder: "Wild Mountain Thyme domineres av tvilsomme aksenter og en lite troverdig handling, og utgjør en oppsiktsvekkende skivebom fra en begavet filmskaper og en imponerende skuespillerstab." På grunnlag av 24 anmeldelser har nettstedet Metacritic regnet seg frem til en poengsum på 45 av 100 mulige, og konkluderer med at filmen har fått midt på treet/blandet mottagelse. I San Francisco Chronicle var filmanmelderen positiv: "Wild Mountain Thyme er en varm film som det ikke tar lang tid før vi blir oppslukt av; midtveis er vi trollbundet av handlingen selv om vi på det tidspunktet stort sett hvordan historien vil ende."

Referanser

Eksterne lenker 
 

Filmer fra 2020
Filmer basert på skuespill
Dramafilmer fra USA